બાલ્યાવસ્થામાં સામાજીક અને શૈક્ષણિક જાણકારી આપતા આવા અસંખ્ય શબ્દો બાળક સતત પોતાના ચિત્તમાં ચેતાજાળ સ્વરુપે સંગ્રહતું જાય છે. તે શબ્દોનો અર્થ અને તેમના એકબીજા સાથેના સબંધ અલગ અલગ ચેતાજાળોને એકબીજા સાથે ગૂંથે જાય છે. આમ આપણા મસ્તિષ્કમાં કોઇ એક ભાષાના શબ્દોથી બનેલું જાણકારીનું એક બહુ વિશાળ જાળું હોય છે જ્યાં તે શબ્દોના અર્થોએ એકબીજા સાથે ગૂંથાઇને આપણી કુલ સમજ તૈયાર કરી હોય છે. હવે આ રીતે માતૃભાષામાં દુનિયાથી સતત રુબરુ થયેલો ઓગણીસ વર્ષનો છોકરો કોલેજમાં જઇને ધારો કે અંગ્રેજી માધ્યમમાં 'એટમ' શબ્દથી રુબરુ થાય છે. આથી તેના ચિત્તમાં 'એટમ' શબ્દ અને તેનો અર્થ સમજાવતા શબ્દોની એક અલગ ચેતાજાળ રચાય છે. તેનો અર્થ સમજાવતા શબ્દો તેના ચિત્તમાં એ જ ચિત્ર ઉપજાવે છે જે વર્ષો પહેલા 'અણુ' શબ્દથી ઉપજ્યું હોય છે.